Jong boere vertel oor lewe op die trekpad | Landbou
Jong boere vertel oor lewe op die trekpad
Die Badenhorst-egpaar het nie teruggedeins vir die struikelblokke om met hul skaapkudde van Vanrhynsdorp na grond tussen Calvinia en Brandvlei te stap nie. Hulle het dit selfs oorweeg om teerpadlangs oor die pas te trek!
Watter stads- of dorpsmense sou kon dink dat dit hoegenaamd moontlik sou wees vir twee jong getroudes om met hul kudde te voet van Vanrhynsdorp oor die berg tot bo-op die platorand na grond tussen Calvinia en Brandvlei te stap?
Oral waar hul trek verbykom, begin die mense praat. Motoriste vra by Calvinia se motorhawe wie hierdie mense te voet is, by wie hulle op die pad verbygery het. Die dorpies op hul roete gons steeds oor dié aardige mense wat met hul vee verbygekom het. Ek hoor hulle word "daai Israeliet-kinders" genoem wanneer daar oor hulle gevis en bespiegel word.
Hoe meer ek van hulle hoor, hoe meer vasbeslote voel ek om hulle te gaan opsoek. Groot is my verbasing toe ek ontdek CJ en sy vrou – daar is nou ook al 'n babadogtertjie – het 'n blad op Facebook genaamd Op Vakansie Boerdery. Byna al hul foto's lyk asof dit vir 'n tydskrif geneem is, só besonders is dit. Hulle is wraggies op WhatsApp ook. "Tannie is baie welkom! Ons is maar net hier op die plaas," laat Lizri my weet.